Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. С. од Скопје, поднесена против Државна комисија за одлучување во управна постапка, постапка од работен однос и инспекциски надзор во втор степен, на 05.12.2024 година го донесе следното

**Р Е Ш Е Н И Е**

Жалбата од А. С. од Скопје, поднесена против Државна комисија за одлучување во управна постапка, постапка од работен однос и инспекциски надзор во втор степен, заведена во архивата на Агенцијата за заштита на правото на слободен пристап до информациите од јавен карактер под бр.08-251 на 28.11.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

А. С. од Скопје, како што е наведено во Жалбата, на 05.09.2024 година поднел Барање за пристап до информации од јавен карактер до Државна комисија за одлучување во управна постапка и постапка од работен однос во втор степен, со кое побарал да му се одговори на следната информација:

„Записник од седница на Државната комисија за одлучување во управна постапка и постапка од работен однос во втор степен одржана на 09.07.2024 година.“

Како што се наведува во Жалбата, Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-251 на 01.10.2024 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, со Решение бр.08-251 од 15.10.2024 година Жалбата **ЈА УВАЖИ,** и му наложи на Имателот на информации да постапи по Барањето согласно одредбите од Законот за слободен пристап до информации од јавен карактер.

Имателот на информации на 31.10.2024 година до Агенцијата достави Известување бр.1004-718/6 од 29.10.2024 година по постапено Решение на Агенцијата, заведено во Агенцијата под бр.08-251. Во Известувањето е наведено: „...Државната комисија изготви Известување со број 1004-718/2 и истото го достави до подносителот на барањето. Притоа, како што е наведено и во самото известување, подносеното барање од лицето А. С. не може да се третира како барање од јавен карактер. Во конкретниот случај се работи за барање од личен карактер, што може да се види од жалбите кои лицето А. С. ги има доставено до Државната комисијата.“ Во прилог достави пет Жалби поднесени од страна Барателот А. С. до Имателот на информацијата - Државна комисија за одлучување во управна постапка и постапка од работен однос во втор степен, со бр.0904-48/24 од 19.04.2024 година; 0904-48/24 од 02.07.2024 година; 0904-48 од 23.02.2024 година; 0904-48/24 од 27.05.2024 година и 0904-48/24 од 01.04.2024 година.

На 20.11.2024 година Барателот на информации до Агенцијата достави Жалба, заведена во Агенцијата под бр.08-251. Во Жалбата наведува дека Имателот на информации „не ми овозможи пристап до бараната информација, не донесе и не ми достави решение“.

Агенцијата преку е-маил,заведен под бр.08-251 од 20.11.2024година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 28.11.2024 година до Агенцијата достави допис Доставување одговор на жалба бр.1004-718/8 од 28.11.2024 година, со кој останува на наводите на Известувањето доставено до Агенцијата на 31.10.2024 година.

Имателот на информации на 02.12.2024 година до Агенцијата достави „Дополнување одговор на жалба“ бр.1004-718/9 од 02.12.2024 година, во која наведува: „Како дополнување кон доставениот одговор на жалба, Ви доставуваме примероци од жалбите во фотокопија кои лицето А. С. ги има доставено до Државната комисија и по истите е оформен предмет со број 0904-48. Од доставените жалби може да се утврди дека во конкретниот случај поднесеното барање за пристап до информации од јавен карактер не е барање од јавен карактер согласно одредбите од Законот за слободен пристап до информации од јавен карактер, туку барање од личен карактер.“ Во прилог ги достави три дополнителни Жалба од лицето А. С. до Државната комисија, со бр.0904-48/24 од 19.04.2024 година; 0904-48/24 од 01.04.2024 година и 0904-48/24 од 23.02.2024 година.

Имателот на информации на 05.12.2024 година до Агенцијата достави допис „Дополнување одговор на жалба“ бр.1004-718/10 од 05.12.2024 година. Во Дополнувањето е наведено: „...Ви укажуваме дека Записникот од 09.07.2024 г. кој е предмет на Барањето за пристап до информации од јавен карактер е составен дел на предметот 0904-48 кој е оформен по жалбите поднесени од страна на лицето А. С.. Од сето наведено во Одговорот на жалба, првото дополнение на жалба, како и од погоре наведеното, произлегува дека во случајот на лицето А. С. се работи за барање од личен карактер.“

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја отфрли како недопуштена**, поради следното:

Агенцијата за заштита на правото на слободен пристап до информациите од јавен карактер утврди дека Барањето на Барателот, поднесено до Државна комисија за одлучување во управна постапка, постапка од работен однос и инспекциски надзор во втор степен на 05.09.2024 година, не претставува барање за пристап до информации од јавен карактер, туку станува збор за барање од надлежност на Државна комисија за одлучување во управна постапка, постапка од работен однос и инспекциски надзор во втор степен, која била должна да постапи согласно своите надлежности, кои произлегуваат од материјалните закони по кои работи Државната комисија.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Остварувањето на “јавниот интерес“ подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рокод 30 дена.

**Директор,**

**Пламенка Бојчева**

.